Spørsmål om arbeidsgiverfinansiert barnehage – arbeidsgiveravgift
Dato: 2005-01-20

Sammendrag: januar 2005 (BFU 08/05) Saken gjaldt en arbeidsgiver som eier og driver barnehager. Arbeidsgiver ønsker å gå over til en ordning der foreldrene betaler for opphold i barnehagen med reduksjon i bruttolønn. Skattedirektoratet la til grunn at en avtale hvor foreldrene betaler for opphold med reduksjon i bruttolønn, aksepteres av ligningsmyndighetene som en tilsvarende reduksjon av skattegrunnlaget når forholdet er reellt. En avtale om lønnsreduksjon vil være reell når partene fullt ut og for alle formål legger til grunn det reduserte grunnlaget. Den reduserte lønnen må denne grunnlaget for forskuddstrekk, lønnsinnberetning, arbeidsgiveravgift, feriepenger, pensjonsordninger, overtidsgodtgjørelse, eventuelle prosentvise tillegg med mer.

Innsenders fremstilling av faktum og jus På bakgrunn av de opplysninger som er gitt i anmodningen, legges det til grunn at  arbeidsgiver eier og driver 5 barnehager for å tilby de ansatte barnehageplasser som et personalpolitisk virkemiddel for å rekruttere og beholde nøkkelpersonell. I dag praktiseres ordningen med nettotrekk i lønn, men arbeidsgiver ønsker å gå over til en ordning der foreldrene betaler for opphold med reduksjon i bruttolønn. Lønnsreduksjonen skal brukes til å finansiere tilskudd til barnehagene. Arbeidsgiver forstår det slik at dette godtas som reduksjon av skattegrunnlaget for foreldrene og avgiftsgrunnlaget for bedriften. Det bes om også avklart om dette betyr at lønnsreduksjonen også må redusere feriepengegrunnlaget og grunnlaget for pensjonsberegning. Dette vil i så fall ha store konsekvenser for de ansatte som har en vesentlig del av lønnen basert på %-tillegg, bl. a. overtidstillegg. Skattedirektoratets vurdering Skattedirektoratet skal i det følgende ta stilling til den arbeidsgiveravgiftsmessige behandling ved avtale om reduksjon av arbeidstakers bruttolønn mot at arbeidsgiver bruker lønnsbesparelsen til å finansiere tilskudd til barnehage. Arbeidsgivers tilskudd til barnehage for ansattes barn er i utgangspunktet skattefri på den ansattes hånd, jf. skatteloven § 5-15 annet ledd og FSFIN § 5-15-5, hvis vilkårene i forskriften for øvrig er oppfylt. Tilskuddet inngår i så fall ikke i beregningsgrunnlaget for arbeidsgiveravgift, jf. folketrygdloven § 23-2 tredje ledd og Lignings-ABC 2003 side 97 pkt. 7.1. Skattedirektoratet legger til grunn at en avtale hvor foreldrene betaler for opphold med reduksjon i bruttolønn, aksepteres av ligningsmyndighetene som en tilsvarende reduksjon av skattegrunnlaget når forholdet er reellt. En avtale om lønnsreduksjon vil være reell når partene fullt ut og for alle formål legger til grunn det reduserte grunnlaget. Den reduserte lønnen må således danne grunnlaget for forskuddstrekk, lønnsinnberetning, arbeidsgiveravgift, feriepenger, pensjonsordninger, overtidsgodtgjørelse, eventuelle prosentvise tillegg mm. Dersom arbeidsgiver i noen henseender legger til grunn den bruttolønn arbeidstaker hadde krav på før inngåelsen av avtalen, for eksempel i forbindelse med pensjonsordninger eller feriepengegrunnlag, kan beregningsgrunnlaget for arbeidsgiveravgift ikke reduseres. Konklusjon Beregningsgrunnlaget for arbeidsgiveravgift for arbeidsgiver reduseres når ansatte inngår avtale med arbeidsgiver om reell bruttolønnsreduksjon, jf. FSFIN § 5-15-5 og folketrygdloven § 23-2 tredje ledd.